ועדת החינוך, התרבות והספורט, כנסת 16, פרוטוקול מספר 20, 2003-05-19 10:00

אילן שלגי: שלום לכולם וברוכים הבאים.

אילן שלגי: אנחנו בישיבה משותפת לוועדת הפנים ולוועדת החינוך והתרבות של הכנסת.

אילן שלגי: חבר הכנסת יורי שטרן שאמור לנהל את הישיבה הזו, מתעכב בגלל הצבעה בוועדה אחרת ולכן אני אפתח את הישיבה.

אילן שלגי: בעוד שעה וחצי יש לנו עוד ישיבה משותפת ואני אנהל אותה.

אילן שלגי: הנושא על סדר היום הוא החברה להגנת הטבע.

אילן שלגי: החברה להגנת הטבע יקרה לכולנו, אבל משרד האוצר בא ואומר שהיא מידיי יקרה לנו.

אילן שלגי: מסתבר שהתקציבים של החברה הולכים ופוחתים בשנים האחרונות והשנה הם פוחתים עוד יותר, הן בשל קיצוץ שכבר נודע עליו לא מזמן, והן בשל התוכנית הכלכלית החדשה.

אילן שלגי: יש נושא נוסף שמטריד והוא שבנוסף לפגיעה בתקציבים הישירים, יש גם שחיקה בתקנים של מורות חיילות שהחברה מקבלת, וזו כמובן גם פגיעה קשה מאוד.

אילן שלגי: בתור צרכן חובב טבע, אני קצת מכיר את הנושא הזה.

אילן שלגי: במהלך השנים זכיתי ליהנות משירות החברה להגנת הטבע כמו גם משירותן של המורות החיילות.

אילן שלגי: אני יודע שצה"ל מקצה חיילים למסגרות שונות.

אילן שלגי: אני לא רואה פה נציג של משרד הביטחון, אבל אני מקווה שיהיה פה מישהו שידע לתת לנו נתונים לגבי השאלה למי צה"ל עוד מקצה חיילים, והאם הקיצוצים נופלים בצורה שווה על כל המסגרות שמקבלות חיילים?

אילן שלגי: לפני יומיים ראיתי מודעה בעיתון שקוראת למוסדות חינוך מוכרים שאינם רשמיים, לפנות ולבקש הקצאה של חיילים, שם כתוב חיילים לא חיילות.

אילן שלגי: זה פאן שאנחנו אולי צריכים לתת עליו את הדעת ולהתערב בו.

אילן שלגי: חבר הכנסת יוסי שריד, שלום.

יוסי שריד: אני באתי לבקש סליחה כי יש לי מפגש עם חברי פרלמנט אירופאיים.

יוסי שריד: אני מתלבט, אני חייב להיות שם כמה דקות.

יוסי שריד: אני אחזור.

אילן שלגי: הדיון יארך למעלה משעה ואני מקווה שאתה תספיק להיות פה.

אילן שלגי: אני מציע שאנחנו נשמע את מנכ"ל החברה להגנת הטבע.

אילן שלגי: אחריו ידברו חברי הכנסת שצריכים לרוץ לישיבות אחרות, וחברי כנסת נוספים.

אילן שלגי: אנחנו נשמע גם את הנציגים האחרים ונראה לאן אנחנו יכולים להגיע.

אילן שלגי: אני מציע שהנציגים יציגו את עצמם.

אילן שלגי: מר ליפשיץ, בבקשה.

מיכאל ליפשיץ: אדוני היושב ראש, חברי הכנסת, בראשית דבריי אני רוצה לומר כי לפחות על פי תפיסתנו, אין לנו בפרשייה הזו איש רע.

מיכאל ליפשיץ: אנחנו עובדים בשיתוף פעולה עם משרד החינוך ואני יכול גם אחר כך לפרט ולומר איך משרד האוצר מנסה לסייע לנו.

מיכאל ליפשיץ: בסופו של דבר, יש לנו חובה ציבורית להציג את המשמעויות המעשיות של הקיצוץ הזה, ולקבל איזשהו גיבוי ציבורי שצריך להיות מופנה קודם כל למקבלי ההחלטות לגבי החשיבות של החברה להגנת הטבע והיכולת שלה לתפקד כארגון חינוכי סביבתי לידיעת הארץ הראשון בחברה להגנת הטבע שהשנה ימלאו לו חמישים שנות קיום.

מיכאל ליפשיץ: זה מפעל שלא קיים בעולם.

מיכאל ליפשיץ: בשום מקום בעולם אין גוף ציבורי מהסוג הזה שעוסק בהיקפים כל כך גדולים.

מיכאל ליפשיץ: זה גוף שמעביר בשורותיו עכשיו בשנה אחת כ-500 אלף תלמידים, היו לו גם ימים טובים יותר.

מיכאל ליפשיץ: הוא עוסק בפעילות של טיולים שבה משתתפים במעגל הקרוב 70,000 בתי אב שהם חברי החברה להגנת הטבע.

מיכאל ליפשיץ: זה בהחלט ארגון ציבורי גדול ביותר.

מיכאל ליפשיץ: בפעילות החינוכית הייחודית שלו יש סל פעילויות מאוד איכותיות, שגולת הכותרת שלהן כמובן היא הטיילות החינוכית שבה מירב התשומות שלנו ושם עוברים מירב בני הנוער במסגרת הטיולים השנתיים, בעיקר.

מיכאל ליפשיץ: אבל, יש לנו גם מפעלים מאוד מאוד יפים כמו למשל, חוגי סיור שכוללים 4,600 חניכים, מתוכם 1,000 בני נוער אתיופים שאליבא הג'וינט והסוכנות זה אחד ממפעלי השילוב הטובים ביותר שקיימים בארץ לנוער אתיופי.

אורי אריאל: האם גם לקק"ל יש חוגי סיור?

אורי אריאל: האם החוגים מתקיימים ביחד?

מיכאל ליפשיץ: לקק"ל יש חוגי סיור שלהם שאני מקווה שהם יתאחדו השנה.

מיכאל ליפשיץ: אין להם פעילות עם עולים.

מיכאל ליפשיץ: מתוך 4,600 חניכים יש לנו מעל 1,000 חניכים יוצאי אתיופיה בחוגי נוער.

מיכאל ליפשיץ: הפריסה של החברה להגנת הטבע ידועה וזו אחת מהמעלות האסטרטגיות שלה בכל מובן.

מיכאל ליפשיץ: הפריסה שלה היא כלל ארצית.

מיכאל ליפשיץ: בתי ספר שדה שלנו פרוסים מהחרמון ועד אילת.

מיכאל ליפשיץ: יש לנו בתי ספר שדה בחרמון, בגליל, בעפרה, בהר-גילה, בהר הנגב, בחצבה, באילת.

מיכאל ליפשיץ: זוהי פריסה גדולה ויפה.

מיכאל ליפשיץ: יש לנו שמונה מרכזים שבהם אנחנו עוסקים בחינוך לנוער פריפריה, בעיירות פיתוח: משלומי, קריית שמונה עד לירוחם בדרום.

מיכאל ליפשיץ: זוהי פעילות מאוד מאוד יפה שמתבססת על פעילות עם הקהילה.

מיכאל ליפשיץ: מבחינת הפעילות שלנו עם המבוגרים, אנחנו בהחלט מהווים את הפלטפורמה החשובה ביותר בארץ לנושא הפנאי, ואין לזלזל בנושא הזה כי יש גם חשיבות גדולה מאוד לקשר של ציבור מבוגרים ומשפחות עם נופי הארץ.

מיכאל ליפשיץ: אנחנו מייחסים לזה חשיבות רבה מאוד.

מיכאל ליפשיץ: החברה להגנת הטבע היא עמותה ציבורית א-מפלגתית וא-פוליטית.

מיכאל ליפשיץ: בתוך הדירקטוריון של החברה להגנת הטבע, בתוך הנהלת החברה להגנת הטבע, עובדי החברה להגנת הטבע, מצויים אנשים מכל הקשת הפוליטית.

מיכאל ליפשיץ: אני חושב שזה גם כן אחד הנכסים של החברה להגנת הטבע, שלאחרונה לצערי קצת עורער משהו.

מיכאל ליפשיץ: אבל, אנחנו גוף שהעיסוק שלו זה שימור דמות נוף ארצנו והטבע בארץ.

מיכאל ליפשיץ: אנחנו רואים כנכס אסטרטגי את היכולת שלנו לדבר עם כל הגורמים בקצוות ובאמצע, כאשר אנחנו בהחלט רואים את עצמנו כגוף מאוד מאוד גדול ומכובד שמסוגל לשוחח עם כל קצוות הקהילה בישראל.

אילן שלגי: למען הגילוי הנאות אני צריך לומר שפעם, לפני כעשר שנים, הייתי רשום כחבר בחברה.

אילן שלגי: אני אולי נמצא עדיין ברשימות שלכם.

אילן שלגי: בזמנו, באתי כדי לעזור באיזשהי הצבעה מאוד קריטית, כי היה חשש שגורמים עם אינטרסים אחרים רוצים להשתלט על החברה.

מיכאל ליפשיץ: אני יודע לאיזה מקרה אתה מכוון.

אילן שלגי: אני רוצה לשאול אותך שאלה, הרי החברים וגם אלה שמשתתפים ולוקחים שירותים בבתי ספר שדה וכד' משלים משהו?

מיכאל ליפשיץ: כן, בוודאי.

אילן שלגי: האם אי אפשר לווסת את הפגיעה בתקציב בהעלאת התעריפים שלכם?

מיכאל ליפשיץ: יש שלושה מרכיבים בהכנסות של החברה להגנת הטבע.

מיכאל ליפשיץ: מרכיב ההכנסה הגדול ביותר הוא הכנסה מהפעילות החינוכית שלנו מול משרד החינוך.

מיכאל ליפשיץ: מצד אחד, אנחנו מקבלים תמיכה ממשרד החינוך.

מיכאל ליפשיץ: מצד שני, אנחנו גובים מהילד המטייל כסף בעלויות שהן מפוקחות על ידי הכנסת.

מיכאל ליפשיץ: כלומר, אנחנו בהחלט מוגבלים בנושא הזה.

מיכאל ליפשיץ: המבנה התקציבי שלנו בנוי גם על הכנסה מהטיול עצמו.

מיכאל ליפשיץ: אם אתה כאדם מבוגר וכבעל משפחה בא אליי אז אני מנסה לעשות את הדברים הבאים.

מיכאל ליפשיץ: אני מנסה לשכנע אותך שאני המקום הטוב ביותר ושהתכנים שלי הם התכנים הראויים ביותר, ושראוי שתיתן ותכניס את היד כמה שיותר עמוק לכיס.

מיכאל ליפשיץ: אני מלכ"ר, ואני לא מחלק דיוידנד.

מיכאל ליפשיץ: דרך אגב, בשלוש השנים האחרונות אנחנו לא מרוויחים באף תחום בגלל מצב הפנאי בארץ.

מיכאל ליפשיץ: אבל, אם הייתי יכול לגזור מהכספים שאני גובה ממך בשימוש, בהדרכה שלי, באכסניה שלי, אז את הכסף הזה אני מייעד לפיתוח תכני הדרכה לנוער אתיופי, לפעילות הסביבתית שלנו.

מיכאל ליפשיץ: בסופו של דבר, התקציב שלי כפי שהוא מאושר על ידי רשם העמותות ורואה החשבון של משרד החינוך הוא תקציב מלכ"רי.

מיכאל ליפשיץ: אני לא יכול להרוויח אגורה אחת, כי כל כסף שאני עושה בסעיף מסוים של התקציב אני חייב להכניס אותו לסעיף אחר.

מיכאל ליפשיץ: סדר היום שלנו הוא ברור.

מיכאל ליפשיץ: אם כך, יש את ההכנסה מהתלמיד, יש את ההכנסה מהפנאי ויש לנו גם קרנות ותורמים שבהם אנחנו עושים שימוש בעיקר לפעילות הסביבתית ציבורית שלנו.

מיכאל ליפשיץ: בתקציב שלנו לשנת 2003 אנחנו עומדים על סדר גודל של 12 מיליון שקל בעיקר מתרומות , מתורמים מעבר לים, ומקרנות שעניינן בעיקר חינוך.

מיכאל ליפשיץ: למשל, אני יכול לומר כי כל התקנה של משרד החינוך לחוגי סיור היא כ-350,000 אלף שקל, והתקציב שלנו של חוגי הסיור כשהעלות העיקרית היא הפעלת החוגים של יוצאי אתיופיה, היא סך הכל 7 מיליון שקלים כאשר הכל בא מתרומות, מהג'וינט, מאשלים, מהסוכנות ומתורמים פרטיים נוספים.

מיכאל ליפשיץ: הפעילות הסביבתית שלנו נתמכת על ידי קרנות כמו: קרב, גולדמן, הקרן הירוקה שהיא קרן חדשה שהוקמה לנושאי סביבה.

מיכאל ליפשיץ: אני חייב לציין שהיכולת שלנו לגייס כספים באים בעיקר לתחום החינוך.

מיכאל ליפשיץ: לאחר כל הקיצוצים אנחנו עומדים על סדר גודל של 140 מיליון שקל.

מיכאל ליפשיץ: אני שלחתי לוועדה מסמך ולמי שלא שזף עינו במסמך אני רוצה לומר שאנחנו מדברים על שחיקה.

מיכאל ליפשיץ: בשנת 1995 עמדה התקנה על 42 מיליון ₪ בערכים של היום, והיום אנחנו עומדים על סדר גודל של 13.5 מיליון שקל.

מיכאל ליפשיץ: אני חייב לציין שהקיצוץ של8 מיליון שקל שנעשה בשנת 2003 כולל איזשהו קיצוץ שנעשה על חשבון שנת 2002 וקיצוץ רוחבי שנעשה כמו על כל הגורמים הנתמכים במשרד החינוך, כך שאני לא יכול לטעון שהקיצוץ על החברה להגנת הטבע היה דרסטי או רדיקלי.

מיכאל ליפשיץ: אבל כפי שאמרתי בתחילת דבריי, אני חושב שהדיון פה הוא מאוד מאוד מהותי ואם הממשלה הזו, בצדק, רואה צורך להשקיע בתשתיות, אז אני חייב לומר שאני רואה בחינוך בכלל ובתחומי החינוך שאנחנו עוסקים סוג מסוים של תשתית.

מיכאל ליפשיץ: אני לא רוצה להעמיד את עצמי וזה לא ראוי שאני אעמיד את עצמי באותה רשימה של סקטורים בציבור הישראלי שנפגעים.

מיכאל ליפשיץ: אבל, בסופו של דבר כהשקעה לטווח הארוך מבחינת צריבת ה-DNA של ילד בערכים של הכרת הארץ ומתן אפשרות של תרבות שהיא אנטי-קניונית במובן העדכני, החברה להגנת הטבע משמשת גוף חשוב מאוד.

מיכאל ליפשיץ: בטווח הקצר זה אולי נראה קצת מוזר או לא ראוי שצריך להגן על פעילות שלנו, אבל בראיית עומק ראוי מאוד לראות את הדבר הזה כפרוייקט תשתיתי לכל דבר.

מיכאל ליפשיץ: לגבי המורות חיילות אני חייב לומר שהיכולת שלנו לקיים פעילות ענפה בעיקר בפריפריה, בבתי ספר שדה ובמל"שים (מרכז לימודי שדה), הייתה קשורה במורות החיילות ובנות השרות הלאומי הדתיות שהיו התשתית האנושית לפעילות הזו.

מיכאל ליפשיץ: הן מאוד איכותיות גם מבחינת הקב"א שלהן וגם מבחינת מספר הבנות והיכולת שלנו לבצע הדרכה בהיקפים גדולים.

מיכאל ליפשיץ: מבחינה תקציבית, ברגע שמשרד החינוך מימן את הנושא הזה וברגע שמשרד הביטחון הקצה את התקנים האלה, התאפשר לנו לבצע פעילות רחבה.

מיכאל ליפשיץ: היום אנחנו לאט לאט יורדים מ-35 ופחות בנות בסך הכל, בכל הארץ.

מיכאל ליפשיץ: אין לנו עדיין תשובות לגבי בנות השירות הלאומי.

מיכאל ליפשיץ: עדיין לא קיבלנו לשנת 2003-2004.

מיכאל ליפשיץ: ברגע שהמורות החיילות האלה לא משרתות במערכת שלנו וברגע שהן לא מתוקצבות במשרד החינוך, זה בוודאי מחייב אותנו לקחת מדריכי עזר כאשר זה לא נופל מבחינת איכות.

מיכאל ליפשיץ: בתפיסה הרחבה, התשתית האנושית של החברה להגנת הטבע הייתה שהמורות החיילות האלה היו צומחות ואחר כך הן הופכות למורות בוגרות ולחלק מההנהלה.

מיכאל ליפשיץ: זה היה אחד המצעים החשובים לגידול.

מיכאל ליפשיץ: אני גם רוצה לציין שמאות מורות חיילות שעברו לאורך השנים התפרסו בכל המערכות בארץ כסוכנות לרעיון שלנו.

מיכאל ליפשיץ: צריך לקחת בחשבון שיש פה הפחתה קטנה והולכת.

מיכאל ליפשיץ: אני אפילו יכול להניח הנחת עבודה מחמירה שאם לא יעשו מעשה, המוסד הזה שנקרא מורות חיילות ושירות לאומי יעלם מהעולם.

אילן שלגי: ברשותך, אני מעביר את רשות הדיבור לחברת הכנסת גילה פינקלשטיין שצריכה לצאת ולהשתתף בישיבה אחרת.

גילה פינקלשטיין: למעלה מ-30 שנה עבדתי בבית הספר התיכון "צייטלין" ובמהלכן עבדתי הרבה עם בית הספר להגנת הטבע, עם בית ספר אילת.

גילה פינקלשטיין: זו הזדמנות להודות לאילן שעבד איתי באופן צמוד בבית ספר שדה באילת, הוא עשה עבודה נהדרת.

גילה פינקלשטיין: אני רוצה להודות מאוד מאוד גם לכם על עבודת הקודש שאתם עושים בנושא שמורות טבע והחזקתן.

מיכאל ליפשיץ: החזקה זה רשות שמורות הטבע.

גילה פינקלשטיין: הבנתי.

גילה פינקלשטיין: הרבה מהתלמידות שלי עוברות את הקורס שלכם בן הארבעה חודשים שהוא קורס מעולה.

גילה פינקלשטיין: הן הופכות לבעלות מקצוע אמיתיות.

גילה פינקלשטיין: בבתי הספר היסודיים ובחטיבות הביניים נעשית עבודה מעולה.

גילה פינקלשטיין: לעומת זאת, נתקלתי בבעיות בקרב התלמידים הבוגרים יותר בכיתות י"א-י"ב.

גילה פינקלשטיין: מכיוון שהמדריכות הן צעירות מידיי.

גילה פינקלשטיין: אני חושבת שלתלמידים האלה צריך להביא אנשים יותר מיומנים, אנשים שהם בעלי ניסיון בחינוך.

גילה פינקלשטיין: אני קיבלתי פניות מבתי ספר דתיים בקשת, ברמות שפירא, ובעפרה על זה שהם מקבלים פחות תקציבים ממעגן מיכאל, ועל זה שהם מסובסדים פחות.

גילה פינקלשטיין: אני מבקשת לבדוק האם באמת יש בסיס לתלונות האלה על קיפוח בסבסוד או שזו סתם הרגשה של קיפוח כמו שקורה לנו לפעמים.

גילה פינקלשטיין: כשאני מארגנת טיולים אני מבקשת לפנות קודם לחברה להגנת הטבע משום שאני חושבת שהיא הכי טובה.

גילה פינקלשטיין: אם כבר מדברים על צמצומים אז כמובן שהצמצום לא צריך להיות בשכר מדריכות או בשכר חיילות מורות.

גילה פינקלשטיין: צריך לבדוק מהו שכר המנהלים, כמה מנהלים יש.

גילה פינקלשטיין: לא צריך לצמצם בשכרם של האנשים הקטנים שעושים את העבודה היום-יומית השחורה.

גילה פינקלשטיין: לא פעם תלמידים חוזרים מטיולים ואומרים שצריך שיהיו יותר מזגנים, יותר שמיכות.

גילה פינקלשטיין: תלמידים התלוננו על כך שלא היה ספר תורה, זה דבר שהיה מאוד משמעותי עבורם.

גילה פינקלשטיין: אלו דברים שצריכים שיפור.

אהוד יתום: למה צריך מזגנים ושמיכות?

אהוד יתום: אני לא יודע למה אי אפשר לישון בטבע.

גילה פינקלשטיין: לפעמים יוצאים לאילת בחודש דצמבר ולא כל כך נעים לישון אז בים.

גילה פינקלשטיין: האם ישנת פעם בחוף הים בחורף?

אהוד יתום: אני עוד מהדור שעשה את זה.

גילה פינקלשטיין: אנחנו אומרים שהתוכנית הכלכלית לא צריכה לפגוע בזקנים, בחלשים ובילדים.

גילה פינקלשטיין: גם כאן אנחנו אומרים שלא צריכים לפגוע באנשים שעושים את העבודה השחורה שאותה אנחנו רוצים שהם ישפרו, כי תמיד יש מקום לשפר.

גילה פינקלשטיין: לסיום, אני רוצה שוב להודות לכם.

גילה פינקלשטיין: אתם עושים עבודות קודש, אין כמותכם.

גילה פינקלשטיין: עם זאת, תמיד יש הערות בונות, אנחנו לא מושלמים.

גילה פינקלשטיין: תמשיכו להצליח.

גילה פינקלשטיין: אני מבקשת סליחה על כך שאני צריכה לעזוב את הישיבה.

אילן שלגי: חבר הכנסת אורי אריאל, בבקשה.

אורי אריאל: אני רוצה להפנות שאלה לנציגי משרד החינוך.

אורי אריאל: אני הבנתי שמשרד הביטחון הודיע על קיצוץ, הקביעה איך מה שנשאר לכם מתחלק היא החלטה של משרד החינוך, נכון?

נוח שלו: כן.

אורי אריאל: גם אני מכיר את החברה הרבה מאוד שנים ואני חושב שהיא עושה עבודה חשובה.

אורי אריאל: צריך לומר שהממשלה ממשיכה לעזור לחברה להגנת הטבע, למרות שיש לעיתים סתירה ואולי אפילו התנגשות.

אורי אריאל: עכשיו יש מאבק על התיישבות בודדים.

אורי אריאל: למעשה, אתם עומדים ניצבים מול הממשלה.

אורי אריאל: אני לא שופט את זה.

אורי אריאל: יש פה דבר מעניין, הממשלה תומכת בהיקף משמעותי ויחד עם זאת יש פה התנגשויות לעיתים בסדרי גודל כמו העניין של התיישבות בודדים עכשיו בנגב.

אורי אריאל: יצא לי להיות שם, ראיתי שלטים ושמעתי על הויכוח.

אורי אריאל: אני מקווה שתימצא הדרך להמשיך לחיות על אף המצב המורכב הזה.

אורי אריאל: אני לא רוצה שיהיה מצב שמישהו יחליט להניף את הגרזן ולקצץ את התקציבים לאפס רק בגלל המצב הקשה הזה.

אורי אריאל: בגדול, אני לא מזהה פה פגיעה יותר מהפגיעה בדברים אחרים.

אורי אריאל: צריך לקחת בחשבון את זה שיש ילדים ששוכבים בבתי חולים 21 יום ואין תקציב ללמד אותם?

אורי אריאל: יושבים פה נציגי משרד החינוך והם יכולים להצביע על מאה בעיות קשות, אני לא רוצה לומר אלף בעיות קשות.

אורי אריאל: אמונים עליי אנשי משרד החינוך שהם עושים שיקול כללי.

אורי אריאל: החיתוך האחיד הוא בעייתי בפני עצמו.

אורי אריאל: כל אחד אומר: זה לא צריך להיות כך, תקצץ לשני יותר ולי תשאיר.

אורי אריאל: אני לא מזהה פה עניין שאנחנו יכולים להתערב בו.

אורי אריאל: אני רוצה לשאול אתכם כמה שאלות.

אורי אריאל: ראשית, האם אפשר להיכנס יותר למעגל החרדי ולמעגל הערבי?

אורי אריאל: גם שם יש הרבה חבר'ה צעירים שהולכים לצבא ואולי צריך לעשות מעין "שירות לאומי" בתחום הזה.

אורי אריאל: מדובר בקהלים עצומים.

אורי אריאל: יכול להיות שבתחומים האלה אין תקציבים ייחודיים, אבל אולי אפשר ליצור התחלה של תנועה ואולי נראה התקדמות משמעותית לאורך זמן.

אורי אריאל: אתם מטפלים יפה מאוד בעולים מאתיופיה כי יש תקציב.

אורי אריאל: ברוך השם שהצלחתם להתחבר ולעשות תוכנית כזו שהיא טובה מאוד.

אילן שלגי: אורי, האם אתה חושב שתוכל לשכנע את המגזר החרדי לבטל תורה כדי להכיר את ארץ הקודש?

אורי אריאל: לא צריך להעמיד את הדברים כך.

אורי אריאל: הדברים לא עומדים בסתירה.

אורי אריאל: קודם כל, גם שם יש הפסקות בלימודים.

אורי אריאל: שנית, צריך לבנות להם תוכנית.

אורי אריאל: למשל, בנות משלהם יעבירו תוכניות לנשים.

אורי אריאל: התשובה לשאלה היא כן.

אורי אריאל: אני חושב שבעבודה משותפת ונכונה נוכל להגיע גם לקהל הזה וגם לקהל הערבי או הדרוזי ואחרים.

אורי אריאל: אני כמו כולם נוסע ומטייל, ואני רואה איך משפחה יהודית לוקחת איתה את שקית הזבל בסוף הפיקניק וזורקת אותה לפח, ותראה איך הכל נשאר בשטח לאחר שמשפחה ערבית שעשתה שם פיקניק קמה.

אורי אריאל: אני לא אומר את זה לגנות, זה הבדלי חינוך ומנטליות.

אורי אריאל: החברה להגנת הטבע כמו גם גופים ירוקים אחרים ומשרד החינוך, הוכיחו שאפשר לחנך.

אורי אריאל: יש שתי דוגמאות לכך.

אורי אריאל: היום אנשים מנקים את השטח לאחר שהם סיימו לבלות בשטח.

אורי אריאל: זה נכון שלא כולם עושים זאת.

אורי אריאל: הדוגמא השנייה היא הפרחים המוגנים.

אורי אריאל: זה ייאמר לזכותכם.

אורי אריאל: אילן, אולי כדאי שתבקש מהחברה להציג לנו בעוד זמן מה תוכנית לגבי המגזרים שעליהם דיברתי.

אורי אריאל: אני מוכן לסייע לכם אם תרצו, משום שיש לי גישה גם למגזר החרדי וגם למגזר הערבי.

אורי אריאל: אני מתנצל על כך שאני צריך לעזוב את הדיון כאן, יש לי דיון עכשיו בוועדת העלייה והקליטה.

אילן שלגי: אני בעיקרון בעד.

רומן ברונפמן: אני מבקש להעיר הערה לפני שחבר הכנסת אריאל יוצא.

אילן שלגי: סליחה, אבל עכשיו תורו של חבר הכנסת אהוד יתום.

אורי אריאל: לא התכוונתי לעורר פה מהומה.

אהוד יתום: אני מוותר לו.

אהוד יתום: חבר הכנסת ברופנמן, תגיד רק תודה.

רומן ברונפמן: תודה.

רומן ברונפמן: דבריו של חבר הכנסת אריאל לא מתקבלים על הדעת.

רומן ברונפמן: אני מכיר הרבה משפחות יהודיות שלא מנקות אחרי שהן עשו פיקניק בגן, וכנראה גם הרבה משפחות ערביות שכן מנקות.

אורי אריאל: לא היית, לא הבנת, לא הקשבת, אבל הערתך נרשמה בפרוטוקול.

אילן שלגי: חבר הכנסת ברונפמן, תסלח לי אבל הערתך היא לא כל כך לעניין.

רומן ברונפמן: זה מה שהוא אמר, חבל שהוא אמר.

רומן ברונפמן: אני במקומו הייתי חוזר מהדברים.

אילן שלגי: חבר הכנסת אהוד יתום, בבקשה.

אהוד יתום: אין ספק שהערך החינוכי של הכרת ארצנו ולצאת לשוח בדרכים, הוא דבר שהוא בלתי רגיל וחייבים לשמר אותו כפי ששומרים על כל ערך חינוכי.

אהוד יתום: אנחנו נאבקים עכשיו בנושא איחוד רשויות, לשמור את הערך ההיסטורי של מוסדות הגליל, בל נאחד אותם ביחד, כי אחרת נאבד כברת היסטוריה כל כך מהותית וכל כך משמעותית.

אהוד יתום: הדבר דומה לחברה להגנת הטבע.

אהוד יתום: צריך לעשות את הכל על מנת למצוא את הדרך לשמור על הערך החינוכי הזה, באמצעות הכרת כל אבן וכל שביל בארץ כפי שאמר הפתגם הבדווי הותיק: "תן לשביל להוביל אותך בנתיבי הדרכים".

אהוד יתום: אני מוכרח שיעשו לי סדר בנושא הזה.

אהוד יתום: לא בכדי הגברת פינקלשטיין הפנתה איזשהו צ'ופר לכם שבכלל נוגע למשרד לאיכות הסביבה.

אהוד יתום: אני קצת מבולבל מכל המושגים האלה שנקראים: רשות שמורות הטבע, רשות הגנים הלאומיים, החברה להגנת הטבע.

אהוד יתום: הרי הכל עוסק ברציונל אחד, הכל עוסק בשמירת נוף תבניתה האמיתי של הארץ הזו.

אהוד יתום: אני לא מבין בדיוק את ההבדלים בין הגופים, אני קצת מבין כי הייתי מנכ"ל העירייה והמשרד לאיכות הסביבה באמת שיקם לנו שם הרבה מאוד שמורות טבע באזור חדרה.

אהוד יתום: הוא עשה עבודה טובה יוצאת מהכלל.

אהוד יתום: הוא ניקה נהרות מזוהמים ואני מבין עכשיו שהוא גם אחראי על החזקת שמורות הטבע.

אהוד יתום: אני רוצה לשאול, האם לא הגיע הזמן, האם לא ניתן, האם לא רצוי בגלל המצב הכלכלי הקשה, גם כדי לחסוך במשאבים וגם כדי להמשיך ולהעניק את החינוך הזה לילדים שלנו, לחשוב על מצב שבו אנחנו בודקים את העניין הזה ורואים האם ניתן לצמצם מצד אחד משאבים ומצד שני לאחד משאבים?

אהוד יתום: תודה.

יורי שטרן: שמורות הטבע והגנים הלאומים אוחדו היום.

יורי שטרן: שמורת טבע וגן לאומי הם אתרים ספציפיים ולכן באמת מצאו לנכון לאחד אותם.

יורי שטרן: לעומת זאת, לחברה להגנת הטבע אין את המגבלה הגיאוגרפית.

יורי שטרן: החברה להגנת הטבע היא תנועה המונית שעושה את הפעילות שלה בכל רחבי הארץ ולאו דווקא בשמורת טבע ולאו דווקא בגנים הלאומים.

יורי שטרן: היא גם לא תנועה ממשלתית.

יורי שטרן: הרשויות האחרות הן ממשלתיות.

יורי שטרן: לכן, אני חושב שיש פה שוני בתכלית ולא ניתן בעיניי לפחות לאחד.

אהוד יתום: ולמרות זאת וחרף כל מה שאתה אומר, אולי בכל זאת יש כן מקום לעשות את האיחוד.

אהוד יתום: אני לא יודע, מכל מלמדיי השכלתי.

אילן שלגי: אולי כדאי שאנחנו נשמע את עו"ד בינה בר-און שהיא המשנה למנכ"ל המשרד לאיכות הסביבה.

אילן שלגי: אני מבקש ממנה להתייחס גם לנושא הזה.

בינה בר-און: יש הרבה גופים שעוסקים בחינוך סביבתי, עדיין מאוד לא מספיק, לטעמי.

בינה בר-און: אני רוצה להתייחס עכשיו להערתו של חבר הכנסת יתום.

בינה בר-און: היו שתי רשויות: רשות גנים לאומים ורשות שמורות הטבע.

בינה בר-און: הן אוחדו לרשות אחת לרשות הטבע והגנים בשנת 1998.

בינה בר-און: זו רשות סטטוטורית ששומרים על שני דברים: ראשית, כמו שאמר היושב ראש, על אתרים מסומנים שהם שמורות טבע או גנים לאומיים.

בינה בר-און: שנית, על ערכי טבע מוגנים בכל הארץ, יש בחוק רשימה.

בינה בר-און: היא עושה גם פעולות נוספות.

בינה בר-און: החברה להגנת הטבע היא גוף לא ממשלתי NGO.

בינה בר-און: זה גוף וולונטרי שעוסק בנושאים שונים ומשונים שהמחבר בינהם הוא שמירת הטבע, אהבת הטבע, אהבת ארץ ישראל, חינוך ערכי.

בינה בר-און: נציג החברה להגנת הטבע יושב מכוח החוק במליאה של רשות הטבע והגנים.

בינה בר-און: אין מספיק עשייה בנושאים האלה עדיין.

בינה בר-און: אנחנו רואים את התייחסות של עם ישראל, ממקבלי ההחלטות השונים דרך האנשים בשטח, לסביבה כדבר מובן מאליו.

בינה בר-און: היא לא נשמרת, היא לא מוערכת.

בינה בר-און: לכן לטעמי, צריך לעשות יותר ולא פחות.

אילן שלגי: אנחנו רוצים לשמוע את התייחסות נציגי משרד החינוך.

ד"ר יאיר סמוכה: המשרד כמובן מכיר ומוקיר את העבודה המבורכת של החברה.

ד"ר יאיר סמוכה: אבל, צריך להבין שעל המשרד מושת קיצוץ והמשרד מוגבל ביכולות שלו לקצץ.

ד"ר יאיר סמוכה: הדבר הראשון שבו הוא מקצץ זה בתקציב הפעולות.

ד"ר יאיר סמוכה: כל תקנות התמיכה קוצצו בשיעור של למעלה מ-50%.

ד"ר יאיר סמוכה: אני גם היום לא איש בשורות ואני לא יודע האם לא יושת קיצוץ נוסף.

ד"ר יאיר סמוכה: התקציב האחר הוא תקציב קשיח מאוד, למרות שהגענו גם לקיצוץ של 24 אלף שעות בחטיבות הביניים ובבתי הספר היסודי ועוד סכום כזה בחטיבה העליונה.

ד"ר יאיר סמוכה: אנחנו הגענו למצב שבו אנחנו מפחיתים מספר שעות ביום.

ד"ר יאיר סמוכה: זה לא מפני שאנחנו חושבים שהחברה עושה עבודה לא טובה או מפני שהעבודה שלה לא חשובה, פשוט אין לנו ברירה.

ד"ר יאיר סמוכה: הנציגים נפגשו גם עם השרה וגם היא הבטיחה שאם יבואו ימים טובים יותר אז כמובן שנוכל לשוב ולסייע.

ד"ר יאיר סמוכה: יחד עם זאת, בדיון מחר עם ארגון ההורים הארצי יאמרו לך נציגי ההורים שמחירי החברה להגנת הטבע הם גבוהים מאוד, בעיקר בנושא של טיולים.

ד"ר יאיר סמוכה: למרות שהחברה מקבלת תקנת תמיכה, המחירים שלה לא זולים ממחיריהן של חברות אחרות.

אילן שלגי: הם צריכים להתחרות.

ד"ר יאיר סמוכה: בתי ספר רבים שהיו מעונינים לטייל במסגרת החברה להגנת הטבע לא מסוגלים לעשות את זה.

ד"ר יאיר סמוכה: הם גם צריכים להיות הרבה יותר גמישים.

ד"ר יאיר סמוכה: כלומר, הם צריכים להציע רק לינה בלי כלכלה או כלכלה בלי לינה, סוגים שונים של לינה יותר מוזלת, ולאו דווקא בחדרים ממוזגים על מיטות וסדינים אלא תחת סככה שהיא מוגנת מבחינה בטיחותית וביטחונית, כך הם יוכלו לאפשר לאוכלוסיות יותר גדולות שהן בעלות יכולות יותר נמוכות לטייל.

ד"ר יאיר סמוכה: הפוטנציאל שלהם הוא אדיר, אבל ידוע לי שהוא לא מנוצל.

ד"ר יאיר סמוכה: לבתי הספר נוח מאוד לטייל במסגרת החברה להגנת הטבע.

ד"ר יאיר סמוכה: זה טיול שיש בו תוכן, חינוך ואווירה.

ד"ר יאיר סמוכה: הגורם הבעייתי היחיד הוא העלויות.

ד"ר יאיר סמוכה: אם תורידו את העלויות יכול להיות שתרוויחו יותר מפני שקהל היעד יגדל.

אילן שלגי: ד"ר סמוכה, שמענו שחלק מהכנסות החברה הן מתרומות.

אילן שלגי: הרי זה לא דבר סודי, אתם יודעים מהן התרומות שמתקבלות ואפשר גם לבקש דיווח שוטף לא רק לגבי שנה קודמת, ואפשר אולי להגיע לאיזשהם הסדרים שהתקציב יהיה על איזשהו בסיס של MATCHING לפי נוסחה כזו או אחרת.

אילן שלגי: כלומר, אם אתם תביאו יותר תרומות אז גם אנחנו נוכל יותר להתאמץ.

אילן שלגי: לחלופין, אם יתברר שבשנה מסוימת אין להם תרומות אז המדינה תיתן כדי שהארגון יוכל להמשיך לתפקד.

ד"ר יאיר סמוכה: קודם כל אני רוצה לומר לך שכל מי שזוכה לקבל תמיכה כלשהי מהמשרד, אז המשרד מפקח על כל התקציב שלו.

ד"ר יאיר סמוכה: אם אנחנו נותנים למישהו 5,000 שקל והתקציב שלו הוא 100 מיליון, אנחנו נבדוק באופן חד משמעי לאן כל שקל הולך ב-100 מיליון.

ד"ר יאיר סמוכה: הרעיון של ה-MATCHING הוא רעיון מצוין.

ד"ר יאיר סמוכה: אנחנו נשקול את זה.

נוח שלו: ראוי לציין כי הייתה פגישה בין מנהלי החברה להגנת הטבע לבין אנשים מאוד בכירים במשרד שלנו.

נוח שלו: נכון להיום בבוקר, שרת החינוך רואה עין בעין את הצורה שבה הוצגה המצוקה והבעיה לגבי ההיבט התקציבי.

נוח שלו: יותר מזה, יש הבטחה של שרת החינוך, ואנחנו מקווים שזה יהיה מוקדם עד כמה שניתן, לנסות ולאתר תקציבים נוספים על מנת לעזור לחברה להגנת הטבע.

מיכאל ליפשיץ: זו בשורה נפלאה.

אילן שלגי: האם אתה יכול להגדיר את הבשורה?

אילן שלגי: מה המסר?

נוח שלו: המסר הוא שבעוד זמן שאנחנו מקווים שהוא לא יהיה ארוך מידיי, ייעשה מאמץ גדול במשרד החינוך לנסות ולאתר תקציבים נוספים שלא ניתן לאתר אותם כרגע מטעמים ומסיבות מובנות, על מנת לנסות ולהגדיל את התקציב של החברה להגנת הטבע.

נוח שלו: אנחנו רואים עין בעין עם הנהלת החברה להגנת הטבע את הקשיים.

נוח שלו: אנחנו רואים בחברה להגנת הטבע גוף שמבחינה חינוכית בהחלט פועל על מנת לקדם את המסרים החינוכיים של החברה להגנת הטבע.

נוח שלו: למרות שתקציב התמיכה הנוכחי עוד לא אושר, משרד החינוך נכון לימים האלה מאשר תקציב, מאשר מקדמה, שהיא בסדר גודל יחסי לתקציב הקודם.

נוח שלו: בסביבות 5 מיליון שקל יאושרו כבר בימים הקרובים עוד לפני שיוחלט בכלל על הוספה או על אי הוספה.

נוח שלו: חבריי בחברה להגנת הטבע, אם היינו מקבלים את המסמך הזה שמונח פה על השולחן אז יכול להיות שהיינו יכולים לבוא עם מסרים גם לגבי המדריכות חיילות.

נוח שלו: אנחנו קצת מופתעים מהטון של המסמך הזה מפני שעד כמה שנמסר לי היום בבוקר מלשכת השרה, הנושאים האלה עלו בדיון שהתקיים ממש לפני פחות מחודש.

מיכאל ליפשיץ: לפני שלושה ימים דברתי עם האדם הממונה בלשכת השרה מר חיים הלפרין על הנושא הזה ועדיין אין לנו תשובות.

אילן שלגי: האם אתם יודעים כמה חיילים בכלל מוקצים לטובת החינוך על ידי מערכת הביטחון, וכמה מתוך זה מקבלת החברה להגנת הטבע?

אילן שלגי: זה הרי לא סוד צבאי.

נוח שלו: לא, זה קיים.

נוח שלו: מאחר ולא ידענו שזה עומד לעלות כאן לדיון, לא הגענו מספיק מעודכנים.

נוח שלו: על כל פנים, אם היינו מקבלים את המסמך הזה מראש היינו ממליצים כמובן שיגיע לכאן גם נציג משרד הביטחון שלו חלק משמעותי ביותר בקיצוץ הגדול.

נוח שלו: כמובן שהקיצוץ במורות חולות הוא קיצוץ שמורכב גם מהחלטות ענייניות של משרד הביטחון וגם מהחלטות תקציביות בתוך משרד החינוך.

אילן שלגי: אבל אם משרד הביטחון מודיע לכם שהוא מקצץ לכם 200 חיילות, אז אתם מחליטים בתוך ההקצאות שלכם מה יקוצץ ואיך.

אילן שלגי: הרי לא רק הם מקבלים חיילות.

נוח שלו: בהחלט.

נוח שלו: אני לא הגעתי מוכן לסוגיה הזו, אבל בהקשר לסוגיה הזו אני רוצה לומר ששיקול הדעת של משרד החינוך הוא מאוד מגוון.

נוח שלו: במסגרת שיקול הדעת הזה צריך לקבל החלטות בין החברה להגנת הטבע, בין פנימיות, ובין פעילויות אחרות שהחשיבות שלהן לא נמוכה יותר מהחשיבות שאנחנו מייחסים לחברה להגנת הטבע.

נוח שלו: אם תבקשו ואם תחליט שיתקיים דיון נוסף אנחנו כמובן נהיה מוכנים לבוא עם נתונים מדויקים ומפורטים ועם התפלגויות.

נוח שלו: .

אילן שלגי: חבר הכנסת יורי שטרן.

יורי שטרן: אני בכל זאת פונה אליך נציג משרד החינוך.

יורי שטרן: אני לא שלו ולא שלם עם ההחלטות שלכם.

יורי שטרן: יש לכם כספים גדולים וכספים קטנים.

יורי שטרן: יש לכם סעיפים שהקיצוץ של פרומיל בהם יכול להביא כסף שהוא שווה כמעט לכל החיסכון הזה בחברה להגנת הטבע.

יורי שטרן: כלומר, פה מדובר בסך הכל בחיסכון שהוא קטן מאוד יחסי, שהוא יותר משליש מתקציב הפעילות החינוכית של החברה להגנת הטבע.

יורי שטרן: הפגיעה שם היא לא פגיעה בבשר, לא בשומן, אלא בעצם.

יורי שטרן: אני הייתי משאיר סעיפים קטנים כמו הסעיף שלהם, עם מינימום פגיעה.

יורי שטרן: עדיין, פגיעה קשה בהם היא כסף קטן.

יורי שטרן: אני הייתי מחפש את הכסף הקטן הזה בסעיפים הגדולים שהם הרבה יותר כבדים.

יורי שטרן: אנחנו צריכים לעבור את התקופה הכלכלית הקשה הזו מבלי להרוס מערכות שלמות.

יורי שטרן: החברה להגנת הטבע היא מערכת שנבנתה במשך עשרות שנים וקיצוץ כזה דרמטי הורס אותה.

יורי שטרן: אתה יכול למצוא שניים או שלושה מיליון שקל בסעיפים אחרים שבהם הסכום הזה הוא כמעט ולא משמעותי, וכך אתה יכול להציל מפעל שלם.

יורי שטרן: אני מבקש מכם לעשות פה רביזיה נוספת בסעיפים השונים.

יורי שטרן: אי אפשר להסתפק בהבטחת השרה, למרות שאני בטוח במאת האחוזים שהיא הבטחה כנה, שבקונסטלציה יותר נוחה היא תמצא את הכסף.

יורי שטרן: עד שהקונסטלציה הזו תגיע החברה פשוט תצטרך לסגור חלק גדול מהפעילויות שלה ויהיה קשה לחדש את הפעילויות האלה בעתיד.

יורי שטרן: שנית, אני מניח שיש אמת בדברים שלכם על כך שהחברה להגנת הטבע יכולה להתגמש במחירים שלה ובאופציות שהיא מציעה לטיולים.

יורי שטרן: אני הייתי מבקש מהחברה וממשרד החינוך לשבת ביחד ולנהל משא ומתן בצורה מאוד מאוד פרטנית, כפי שהיה בין ההסתדרות לאוצר.

יורי שטרן: צריך להגיע לתוכנית מוסכמת של ניצול המתקנים והלוגיסטיקה של החברה להגנת הטבע על ידי בתי הספר כפי שזה היה עד כה, אולי ברמת מחירים אחרת, אולי בתפריט אחר של הטיול, לינה עם כלכלה, בלי כלכלה.

יורי שטרן: חשוב מאוד ששתי המערכות ישבו ויגבשו תוכנית כזו, דווקא כאשר הבסיס הכספי שלה הוא הרבה יותר מצומצם.

יורי שטרן: זה יכול להבטיח שלחברה להגנת הטבע יישאר איזשהי תשתית בסיסית שכמעט ולא נשארה בגלל הקיצוצים האלה.

יורי שטרן: זה מרכיב חיוני בחינוך הנוער שלנו כפי שאמרו חברי הכנסת יתום ושלגי.

יורי שטרן: אני הייתי מבקש לעשות את שני הדברים שציינתי.

יורי שטרן: אולי יש צורך בדיון נוסף עם צה"ל.

יורי שטרן: אנחנו חייבים לסלול פה מסלול שבאמת יאפשר לנו בעוד שנה-שנתיים, כאשר תהיה איזשהי הקלה בתקציבים, להגיע לנקודה הזו מבלי שנצטרך לבנות מחדש דברים שהשקיעו בהם כבר עשרות שנים לפני כן.

יורי שטרן: חלק מהדברים קיימים לפני קום המדינה.

יורי שטרן: אסור לנו להרשות לעצמנו את הפגיעה העמוקה הזו.

אילן שלגי: תודה.

אילן שלגי: מר ליפשיץ, אני מבקש שתשלים את דבריך ושתתייחס לחלק מהדברים שנשמעו פה.

מיכאל ליפשיץ: קודם כל, אני מתנצל על התקלה.

מיכאל ליפשיץ: המסמך שלנו היה צריך לעבור לידכם.

מיכאל ליפשיץ: אני הבנתי שנעשה תיאום.

מיכאל ליפשיץ: בוודאי שלא ראוי להיכנס לדיון הזה כשהמסמך הזה לא מונח לפני כל המשתתפים בדיון.

מיכאל ליפשיץ: אני אנסה לענות לשאלות שהועלו על ידי חברי הכנסת.

מיכאל ליפשיץ: הושבה כבר תשובה לחבר הכנסת אריאל על ידי נציגה שלנו בחוץ.

מיכאל ליפשיץ: נשאלה שאלה לגבי בתי ספר דתיים ואני רוצה להעמיד את הדברים על דיוקם.

מיכאל ליפשיץ: יש שני בתי ספר שדה שהם מנוהלים כעמותה עצמאית.

מיכאל ליפשיץ: הם מקבלים את התמיכה שלהם ממשרד החינוך על פי מה שנקבע במשרד החינוך.

מיכאל ליפשיץ: הם מקבלים את ההכשרה על ידי החברה להגנת הטבע.

מיכאל ליפשיץ: מדובר בשני בתי ספר שדה: רמות שפירא וכפר עציון.

מיכאל ליפשיץ: בית ספר עפרה הוא בית ספר שדה של החברה להגנת הטבע והוא היה צריך להיסגר מכיוון שאף לא אחד רוצה לטייל באזורי ההתמחות שלו.

מיכאל ליפשיץ: אנחנו אוחזים בציפורניים בקיום בית הספר הזה בין אם בהדרכה בקהילה המקומית ובין אם בהוצאת המדריכים לטיולי הקהילה, בעיקר מועצה אזורית מטה בנימין.

מיכאל ליפשיץ: אנחנו מוציאים אותם לטיולים ממערב לקו הירוק.

מיכאל ליפשיץ: הם יכולים לטייל שם, אלו טיולים בטוחים.

מיכאל ליפשיץ: פעילות בתי הספר הדתיים האלה ממומנת בצורה זהה לכל פעילות החברה להגנת הטבע, ולא באגורה פחות.

מיכאל ליפשיץ: לגבי הפעילות עם המגזר החרדי אני רוצה לומר כי החברה להגנת הטבע רואה מתוך התפיסה הציבורית שלה ומתוך המעמד המרכזי שלה כאן

מיכאל ליפשיץ: בתוך הקהילה, צורך חזק מאוד ליצור את החבירה הזו.

מיכאל ליפשיץ: אני יכול לציין שלפני מספר שנים הייתה פעילות מאוד מאוד ענפה עם מעיין החינוך התורני של ש"ס.

מיכאל ליפשיץ: אנחנו עשינו איתם הרבה מאוד טיולים וזה היה כרוך בהרבה מאוד קשיים כי הייתה צריכה להיות התאמה בהדרכה.

מיכאל ליפשיץ: אני חייב לציין במידה מסוימת של צער ואולי בחיוך קטן, שהם אפילו לא שילמו את המחירים המאוד יקרים של החברה להגנת הטבע.

מיכאל ליפשיץ: יש חוב מחוק מול הפעילות הזו.

מיכאל ליפשיץ: אני מזמין אתכם במיוחד בתקופה של בין הזמנים לבתי ספר שדה שלנו.

מיכאל ליפשיץ: יש השתלטות מוחלטת של משפחות חרדיות שעושות טיולים במסגרת החברה להגנת הטבע, על מתקני החברה להגנת הטבע בהדרכת מדריכי החברה להגנת הטבע.

מיכאל ליפשיץ: אבל בשורה האחרונה אני רוצה לומר שהיינו שמחים לפתח את הקשרים שלנו עם הקהילה הזו בצורה הרבה יותר אינטנסיביות.

מיכאל ליפשיץ: נשאלה פה שאלה על ידי חבר הכנסת יתום לגבי הפרדת הרשויות.

מיכאל ליפשיץ: לומר לנו ללכת ולהתאחד עם רשות הטבע והגנים, בתפיסה או בהבנה הציבורית שלנו זה כמו להגיד לחבר כנסת להתאחד עם הממשלה.

מיכאל ליפשיץ: זה בדיוק ההבדל בין סוג מסוים של רשויות.

מיכאל ליפשיץ: לגבי המחירים של החברה להגנת הטבע, אני ציינתי בראשית דבריי שהמחירים שלנו מפוקחים בקפדנות על ידי הממשלה.

יורי שטרן: הפיקוח הוא כלפי מעלה.

יורי שטרן: כלומר, אתה תמיד יכול להוריד.

מיכאל ליפשיץ: להוריד אני תמיד יכול, אבל המחיר שאני גובה מתלמיד הוא מאושר.

מיכאל ליפשיץ: אני לא יכול שלא לעשות זאת.

מיכאל ליפשיץ: אבל, צריך לקחת בחשבון את התשומות מבחינה איכותית וחינוכית בהן אני מבצע השקעה במדריכים שלי, פיתוח מערכי הדרכה.

יורי שטרן: מר ליפשיץ, אנחנו לא נדון פה במחירים.

יורי שטרן: אבל, אם אתם הייתם עסק שמאבד היום קליינט חשוב שמאפשר לכם לשרוד, אז אולי הייתם עובדים במחירים שהם פחות מהעלות וזאת כדי לשמור על התשתית ועל הדברים הבסיסיים.

מיכאל ליפשיץ: יש תקופות שאנחנו עושים את זה.

מיכאל ליפשיץ: בחורף, למשל.

יורי שטרן: ההמלצה שלי היא להראות פה התנהגות עסקית.

יורי שטרן: יש לך תנאי תקצוב מסוימים, יש לך לקוח מסוים שגם הוא מאוד מוגבל היום באמצעים.

יורי שטרן: אתם צריכים לשבת ולראות איך אתם מגיעים לאיזשהי נקודת איזון שמאפשרת לכם לפעול ולא לצבור הפסדים, ומאפשרת להם להרחיב או לשמור על הפעילות הזו בבית הספר.

יורי שטרן: זה לא דיון על רמת המחירים.

יורי שטרן: יכול להיות שרמת המחירים שלכם היא סבירה ביותר, אולי נמוכה יותר.

יורי שטרן: אבל, זה לא אומר שבתנאים של היום אתם לא צריכים או לא יכולים להתגמש וללכת לפתרון מוסכם.

יורי שטרן: אנחנו לא בודקים את החישובים של המחירים שלכם, אני ממליץ, ואני מניח שגם חבר הכנסת שלגי, לשבת ביחד ולהגיע לתוכנית משותפת שתהיה לטובת שני הצדדים.

יורי שטרן: אין בהצעה שלי שום דבר שהוא ביקורת.

אילן שלגי: כפעיל בוועדי הורים אני יכול לומר לך שהמוצר שלכם הוא איכותי, אבל הוא לא זול.

אילן שלגי: לפעמים, הורים ובתי ספר צריכים להתפשר.

אילן שלגי: תחשבו מה אתם יכולים לעשות בכיוון.

אילן שלגי: אולי תבנו מוצר מודולרי מבלי שהרמה תפחת.

מיכאל ליפשיץ: אני בהחלט מקבל את הכיוון הזה.

מיכאל ליפשיץ: ברשותכם, אני רוצה להעיר עוד שתי הערות.

מיכאל ליפשיץ: ראשית, לגבי טיב הטיול.

מיכאל ליפשיץ: חבר הכנסת יתום אמר: למה אתם שמים את המטיילים בבתי מלון?

מיכאל ליפשיץ: צאו איתם לשטח ולונו איתם תחת כיפת השמיים.

מיכאל ליפשיץ: אני אומר לכם שמבחינתנו כל הטיולים היו צריכים להתקיים כמחנות נודדים תחת כיפת שמיים עם קשר בלתי אמצעי ומקסימלי בין הילד לנוף.

מיכאל ליפשיץ: אבל, יש הרבה שינויים בתרבות הישראלית שאיתם אנחנו מתמודדים כרגע ואני חושב שאנשי משרד החינוך יעידו.

מיכאל ליפשיץ: אנחנו מקבלים בקשות ללון בחדר בבית מלון שהוא בדרגה של מלום עם שלוש כוכבים לפחות.

מיכאל ליפשיץ: הם אומרים לנו שאם לא ניתן להם בית מלון כזה הם לא יצאו לטיול.

מיכאל ליפשיץ: כנ"ל לגבי וידאו, או הליכה לקניון פטור ממס באילת.

יורי שטרן: כבוד המנכ"ל, אני מניח שלכולנו יש ילדים שטיילו בהודו, למשל.

יורי שטרן: אנחנו יודעים באילו תנאים מסתובבים התרמילאים שלנו שם.

יורי שטרן: הכל עניין של שיווק ושל אתגר.

יורי שטרן: החבר'ה האלה מטפסים על מצוקים בים המלח, הם יושבים בחוף תל-אביב עם התופים והם לא דורשים שם בית מלון.

יורי שטרן: הכל עניין של הרגל.

יורי שטרן: המערכת הרגילה את התלמידים לכך שהטיול השנתי שלהם הוא בתנאי בית מלון.

יורי שטרן: צריך למכור את הטיול בצורה אחרת.

מיכאל ליפשיץ: לתלמיד אני מוכר את זה נהדר.

מיכאל ליפשיץ: למורה אני מתקשה למכור את התופים ואת החוף.

יורי שטרן: אנחנו נמצאים בתקופה כזו שבה כל אחד מצטמצם.

יורי שטרן: יש סטטיסטיקות על כך שהישראלים כן משנים את ההתנהגות שלהם.

יורי שטרן: זה נורמלי משום שלאנשים פשוט אין כסף.

יורי שטרן: אנשים יורדים ברמה בכל מיני תחומים, וזה בוודאי קל בתחום הזה.

יורי שטרן: תעשה כל מיני אלמנטים אלטרנטיביים.

יוסי שריד: אני מתנצל שלא הייתי פה בזמן הדיון.

יוסי שריד: אני לא כל כך בטוח שאני מבין על מה הדיון.

יוסי שריד: אבל, מכיוון שאני מכיר את החומר הרבה מאוד שנים, אני מרשה לעצמי לומר משהו.

יוסי שריד: לצערי, התחזית שלי לגבי החברה להגנת הטבע היא קודרת.

יוסי שריד: בתוך כל השוועה הזו שנשמעת מכל צד, פה זקנים שלא מקבלים קצבת סיעוד ושם ילדים חולים שעכשיו הולכים לבטל להם את שירותי החינוך בבתי החולים, האוזניים בדרך הטבע כבר לא כל כך קרויות לשמוע.

יוסי שריד: בין כל שוועה ושוועה נשמעת גם שוועתה של החברה להגנת הטבע.

יוסי שריד: אני לא חושב שבתנאים שהולכים ונוצרים על ידי משרד החינוך במסגרת הקיצוצים הכלליים, החברה להגנת הטבע תוכל לשרוד.

יוסי שריד: היא תמשיך להתקיים באופן מאוד מאוד נומינלי, אבל היא בוודאי לא תהיה מה שאנחנו היינו רוצים שהיא תהיה.

יוסי שריד: אנחנו רוצים שהיא תהיה חברה חזקה.

יוסי שריד: אני חושב שמאחורי זה מסתתרת גם כוונה.

יוסי שריד: לממשלה אין עניין לתמוך בגורם מהסוג הזה.

יוסי שריד: לא במקרה אמרו לכם להתאחד עם הממשלה.

יוסי שריד: זה גורם שמפעם לפעם גם עושה צרות, דרך אגב, זה התפקיד שלו, והייתי אומר שהלוואי והיה עושה יותר צרות.

יוסי שריד: לממשלה אין עניין מיוחד עכשיו לפרנס אותו.

יוסי שריד: כשהימים היו ימים כתקנם וכאשר יש כסף להרבה דברים אז נותנים גם משהו לחברה להגנת הטבע.

יוסי שריד: אני מניח שאתם עכשיו בין הראשונים לקיצוץ.

יוסי שריד: אני לא חושב שמישהו יכול להיתפס לתחזית אופטימית במיוחד לגבי היכולת של החברה להגנת הטבע לפעול בזמנים הקרובים.

יוסי שריד: גם אם תשנו את מתכונת הטיולים זה לא ישנה בהרבה את מצבה של החברה.

יוסי שריד: לכן, אתם צריכים להתכונן עכשיו לשרוד כמו הרבה מערכות ותת-מערכות הכי חיוניות בחיינו, בשריד אני מבין.

יוסי שריד: כל המערכות האלה יעשו השנה ובשנה הבאה מאמץ כדי להשאיר את הראש מעל למים.

יוסי שריד: הן לא תפעלנה, הן לא תעבודנה, הן לא תתרומנה, הן לא יביעו שום חותם, הן לא תמלאנה את הייעוד שלהן שלשמו הן קמו, שום דבר.

יוסי שריד: כל מה שהן עושות עכשיו הוא רק התמודדות עם הצורך להחזיק את הראש מעל למים וזאת כאשר דוחפים להם את הראש מתחת למים.

יוסי שריד: אני מציע לכם להשתדל לא לטבוע כאשר דוחפים לכם את הראש מתחת למים.

יוסי שריד: זה מה שתוכלו לעשות בשנה הבאה.

יוסי שריד: לצערי הרב, אתם גם לא תיוושעו מהבית הזה.

יוסי שריד: קודם כל, בגלל ההרכב שלו.

יוסי שריד: שנית, צריך לטפל בזקנים וילדים חולים, העניין די מסובך.

יוסי שריד: אין לכם גם מליצי יושר בממשלה.

אילן שלגי: אתה לא שמעת את הדיון, יש להם מליצי יושר.

אילן שלגי: בקואליציה יש להם.

יוסי שריד: לא, אין להם מליצי יושר, זה מס שפתיים.

יוסי שריד: אין ממש אינטרסנט שיעריך את מה שהחברה להגנת הטבע עושה וצריכה לעשות.

אילן שלגי: האם אתה לא סומך על השרה לאיכות הסביבה שהיא תרצה לפחות להמליץ על החברה להגנת הטבע?

יוסי שריד: לא, אני לא סומך על אף אחד.

יוסי שריד: אני סומך רק על מי שמעשיו הוכחו בפועל.

יוסי שריד: על כל השאר אני לא סומך.

אילן שלגי: חבר הכנסת גפני, בבקשה.

משה גפני: אני מסכים עם דבריו של חבר הכנסת שריד משום שזוהי תמונת המצב.

משה גפני: אני לא מסכים רק עם דבר אחד שהוא אמר והוא שכאשר מדברים על קשישים ונכים ועל חולים, קשה מאוד לדבר על החברה להגנת הטבע.

משה גפני: אני חושב שזה לא נכון.

יוסי שריד: אמרתי את זה כניתוח מצב, לא כדעתי.

יוסי שריד: אני חושב ששוועתה של החברה להגנת הטבע צריכה להישמע.

משה גפני: המצב הכלכלי הוא קשה וצריך לקצץ.

משה גפני: אבל, זוהי אותה ממשלה ומי שעומד בראשה, שהביאה את המצב הכלכלי הקשה הזה.

משה גפני: נכון שמקצצים במקומות בהם לא היה צריך לקצץ ופוגעים בחלשים.

משה גפני: דווקא בחזקים לא פוגעים.

משה גפני: אצל הממשלה הנוכחית, החברה להגנת הטבע היא חלק חלש ולא חזק.

משה גפני: חבר הכנסת שלגי, נכון שיש שרה לאיכות הסביבה ושיש אנשים שאיכפת להם מהעניין.

משה גפני: אבל, השאלה היא מהם סדרי העדיפויות.

משה גפני: סדרי העדיפויות של חברי הממשלה הנוכחית היא לא החברה להגנת הטבע.

משה גפני: אני נאלץ להסכים עם חבר הכנסת שריד, מה לעשות?

משה גפני: אני מכיר את הממשלה, אני מכיר את מה שהיה בעבר.

משה גפני: היו מאבקים על החברה להגנת הטבע גם בקדנציה הקודמת, אבל בכל אופן היו בממשלה אנשים שעמדו על זה ובסופו של דבר הפגיעה הייתה מינימלית גם במצב כלכלי קשה.

משה גפני: אני באמת חושש מאוד ממה שעלול לקרות עם החברה.

משה גפני: זה לא מספיק שאתה תאמר שאתה בעד החברה, הכנסת יכולה לתרום בכך שהנושא לא ירד מסדר היום.

משה גפני: אני מעריך, למעשה אני מקווה ובוודאי שאני מתפלל שהממשלה הזו תיפול מהר.

משה גפני: אני מקווה שהם יהיו תקופה קצרה עם הראש מעל למים ובחוסר פעילות או עם פעילות מינימלית.

משה גפני: התפקיד שלכם כיושבי ראש של ועדת הפנים ואיכות הסביבה וגם של ועדת החינוך הוא לסייע להם בכך שהפגיעה בהם לא תהיה כזו שהם לא יוכלו לתפקד כאשר הממשלה שתהיה תהיה ממשלה טובה.

יורי שטרן: אנשי החברה להגנת הטבע הגיעו לכנסת כשהם יודעים שהכנסת היא מקום פוליטי.

יורי שטרן: אבל, כוונת הדיון שלנו שיזמנו ביחד, לא הייתה להכניס אתכם להתבדחות הדדית לגבי ממשלה טובה או רעה, אלא באמת לסייע.

משה גפני: הלוואי והייתי יכול להתבדח בזה.

משה גפני: זו ממשלה רעה.

משה גפני: אנחנו כולנו אתכם.

יוסי שריד: תכל'ס, בואו נסייע.

יורי שטרן: אני לא רוצה לומר מה ממשלות אחרות ומה שרים אחרים עשו.

משה גפני: האם אתה באמת חושב שהממשלה הזו היא ממשלה טובה?

יורי שטרן: אני לא חושב שהיא ממשלה טובה כפי שהייתי רוצה שהיא תהיה.

יורי שטרן: אבל היא בוודאי טובה מממשלה עם מפלגת העבודה, היא בוודאי טובה ממשלה ששר הפנים שם הוא מש"ס, אין ספק.

משה גפני: הדברים מוקלטים, עוד מעט תבוא מפת הדרכים ונשמע מה שאתה אומר.

יורי שטרן: זה דבר אחר.

משה גפני: זה לא דבר אחר.

משה גפני: כל אחד לפי ראות עיניו.

יורי שטרן: הכל עניין של בחירה בין אלטרנטיבות.

יורי שטרן: אני רוצה לשאול את אנשי החברה להגנת הטבע שאלה.

יורי שטרן: באיזה מידה קק"ל שיש לה פעילות דומה, עוזרת לכם?

יורי שטרן: האם יש שיתוף פעולה?

יורי שטרן: האם אתם יכולים להיעזר זה בזה?

יורי שטרן: האם יש אפשרות למצוא מקורות נוספים על ידי זה?

מיכאל ליפשיץ: חבר הכנסת שריד, אני מבטיח לך שאנחנו נחזיק את הראש מעל למים.

מיכאל ליפשיץ: אנחנו צריכים קצת יותר אמפתיה.

מיכאל ליפשיץ: אני חייב תשובה בנושא ה-MATCHING.

מיכאל ליפשיץ: התורם היום הוא תורם שנותן כסף ייעודי שדורש פירוט מפורט.

מיכאל ליפשיץ: אנחנו לא מקבלים תרומות לתשומות העיקריות, לעשייה העיקרית שלנו בטיילות החינוכית.

מיכאל ליפשיץ: כלומר, היכולת שלנו לשמור על ההיקפים הגדולים של הטיילות החינוכית היא בעזרת תמיכה ממשלתית.

מיכאל ליפשיץ: לגבי קק"ל, יש פוטנציאל גדול מאוד לשיתוף פעולה ביננו, גם בתחום החינוך וגם בתחום הפנאי.

מיכאל ליפשיץ: כרגע מסיבות של תרבויות ארגוניות שונות אנחנו לא ממצים את הנושא.

מיכאל ליפשיץ: אנחנו שוקלים עכשיו מול הקרן הקיימת מערכת אחת של פעילות חינוכית עם בני נוער, עם חוגי סיור, כמערכת משותפת שהיא נובעת בעיקר מתוך אילוץ של קיצוץ.

מיכאל ליפשיץ: אני הייתי מבקש שרמי לרנר יאמר כמה מילים.

רמי לרנר: אני עדיין לא מכיר את הפוליטיקה הזו ואני גם לא מכיר מספיק טוב את החברה, אני באתי זה מכבר.

רמי לרנר: מניסיון אני יכול לומר שב- 37% קיצוץ בתקציב לא עושים קיצוץ רוחב.

רמי לרנר: מי שמאמין שב-37% אפשר להוריד את הפרופיל של כולם, לא מנוסה באמת בניהול.

רמי לרנר: ב-35% קיצוץ אתה מחליט איזה יד אתה מוריד.

רמי לרנר: בואו ותאמרו האם צריך להוריד את היד שעוסקת בחינוך של נוער אתיופי או שמא צריך להוריד את היד של המרכזים בעיירות פיתוח?

רמי לרנר: באיזה תחום חינוך נכון להוריד?

רמי לרנר: אני מתקשה לבחור את הקטע בתחום החינוך שבו ראוי לקצץ.

רמי לרנר: בשנת 2000 עברה החברה מהפך.

רמי לרנר: היא עשתה את התייעלות שלה בשנת 2000.

רמי לרנר: אנחנו היום יכולים להתייעל בשוליים, אנחנו יכולים אולי להגיע לרמות מחירים מוסכמות וקצת לשפר במאזן שלנו את הרווח.

רמי לרנר: אנחנו לא מחלקים דיוידנד, והשנה כנראה לא נחלק דיוידנד לבעלי המניות שלנו, אין לנו כאלה.

רמי לרנר: כלומר, כל גרוש שנכנס הוא גרוש שנכנס לחינוך.

רמי לרנר: אני חושב שהמעמד הזה והאמפתיה שאנחנו מקבלים מכם, מכולם דרך אגב, היא מאוד מחממת.

רמי לרנר: אבל, אנחנו כן מעירים כאן הערות לתשומת לב.

רמי לרנר: אני קצת חושב אחרת, אני לא בטוח שנצליח להחזיק את הראש מעל למים, אלא אם כן נהיה מטר מתחת, עם שנורקל החוצה.

רמי לרנר: תהיה פעילות שלא נעשה, יהיה משהו שנצטרך להפסיק לעשות.

רמי לרנר: אני חושב שהמחיר של זה למערכת החינוכית, למערכת ההיערכות שלנו, הוא מחיר יקר.

רמי לרנר: אני כן חושב שמה שחסר לנו זה בשוליים שבשוליים של משרד החינוך.

אילן שלגי: נציג האוצר, אולי אפשר לקבל הבטחה של האוצר שאם משרד החינוך יצליח לייעד עוד איזשהו סכום מתוך התקציב שלו לחברה להגנת הטבע, אתם תוכלו לתת סכום מקביל?

יורי שטרן: אולי אפשר לבנות מסגרת שבה משרד החינוך ימצא מיליון וחצי שקל כנגד מיליון וחצי שזה סכום זעום שאתם מוסיפים.

יורי שטרן: זה בסך הכל 3 מיליון שקל מתוך 6 מיליון של הקיצוץ הנוכחי.

יורי שטרן: זה מחצית מהקיצוץ שמתוכנן כעת.

יורי שטרן: אלו סכומים שהם בהחלט אפשריים גם אצלכם וגם במשרד החינוך.

יורי שטרן: היינו גם מעודדים את משרד החינוך לנסות ולגרד עוד קצת בשוליים של התקציב שלו.

אפרת כהן: ראשית, נאמר פה 37%.

יורי שטרן: זה שני קיצוצים גם יחד.

אילן שלגי: 3 מיליון ו-5 מיליון.

אפרת כהן: אני חושבת שמשנה שעברה לשנה זה עומד על משהו כמו 24%-25%.

אפרת כהן: אני יכולה לומר שזהו קיצוץ שמשרד החינוך עשה אותו והוא החליט לקצץ בין היתר גם בחברה להגנת הטבע.

אפרת כהן: מבחינה מידתית, זה קיצוץ שעומד מול תקציבים גמישים אחרים של משרד החינוך.

אפרת כהן: לא היה קיצוץ מעבר למקומות אחרים.

אפרת כהן: אנשי משרד החינוך הם אלה שקבעו את סדרי העדיפויות הפנימיים של קיצוץ ה-flat, הייתי שמחה אם היה פה נציג של משרד החינוך שהיה יכול להגיב על כך.

אפרת כהן: נשאלה פה שאלה לגבי ה-MATCHING.

אפרת כהן: אני לא יכולה לתת פה התחייבות בשליפה.

אפרת כהן: צריך לשבת עם משרד החינוך.

אפרת כהן: אני לא יכולה להגיב על זה.

אפרת כהן: אבל שוב, זה קיצוץ של משרד החינוך.

יורי שטרן: אנחנו בהחלט מבקשים מכם לעשות את פעולה הזו, קודם כל בתוך משרד החינוך.

אילן שלגי: ד"ר סמוכה, הציעו פה שמשרד החינוך יעשה מאמץ וינסה בכל זאת למצוא מיליון, מיליון וחצי שקל מתוך ה-25 מיליארד לפני הקיצוץ, לטובת החברה להגנת הטבע, ואז אולי יהיה אפשר גם לקבל סיוע סמלי ממשרד האוצר.

אילן שלגי: האם אתה מוכן לבדוק את זה?

ד"ר יאיר סמוכה: בוודאי.

יורי שטרן: ה-MATCHIG יכול להיות לא מלא, אבל איזשהי השלמה.

אפרת כהן: אני לא רוצה שישתמע כאן שיש איזשהי - - -

אילן שלגי: זה לא מפתיע.

אילן שלגי: בסדר, את לא מוסמכת להתחייב.

אילן שלגי: רבותיי, אנחנו מציעים סיכום שיאמר כך: הוועדות מודעות לחשיבות של ה - - -

יוסי שריד: סליחה שאני קוטע אותך.

יוסי שריד: אחת הבעיות של ועדות הכנסת היא שנציגות המשרדים הנוגעים בדבר היא נציגות שהיא איננה יכולה להתחייב לשום דבר.

יוסי שריד: לו אני הייתי יושב ראש ועדה לא הייתי מסכים לנציגות כזו.

אילן שלגי: בישיבות מסוימות זה המצב, אנחנו לא מסכימים.

יוסי שריד: אני מציע שבכל הישיבות לא נסכים.

משה גפני: יש דיונים שבהם אין צורך בגורם שצריך לקבל החלטה תקציבית.

משה גפני: בישיבה כזו יש צורך בהחלטה תקציבית.

יוסי שריד: עם כל הכבוד, אני מאוד מעריך את האנשים שבאים, אבל - - -

משה גפני: הם אנשים טובים אבל אין להם סמכות.

יוסי שריד: נכון.

אילן שלגי: רבותיי, אנחנו מדברים פה גם על דיון נוסף שנקיים.

אילן שלגי: הוועדות מודעות לחשיבות העצומה של פעילות החברה להגנת הטבע.

אילן שלגי: הוועדות מקבלות בברכה את הודעת משרד החינוך והתרבות כי יעשה מאמץ למצוא מקורות לחיזוק התקציב הניתן לחברה.

אילן שלגי: עם זאת, הוועדות סבורות כי בכל מקרה יש כבר עתה למנוע מצב שהקיצוץ בתקציב יגרום לפגיעה בתשתית הפעילות של החברה באופן שיחייב בעתיד הקמה מחדש של כל המערך.

אילן שלגי: הוועדות קוראות לממשלה למצוא כבר עתה תוספת ולו גם סמלית.

יוסי שריד: מה זה "ולו גם סמלית"?

משה גפני: למה אתה צריך את המילה "סמלית"?

אילן שלגי: תרשו לי לקרוא עד הסוף.

אילן שלגי: הוועדות קוראות למשרד החינוך לבדוק את הקצאת מספר המורות החיילות ולפעול להפחתת הצמצום במספר החיילות המוקצות לחברה להגנת הטבע.

אילן שלגי: בקרוב ייערך דיון נוסף אליו יוזמנו גם נציגי משרד הביטחון ונציגי מגזרים נוספים.

יוסי שריד: אני לא יודע מה זה "ולו גם סמלית"?

יוסי שריד: אחת מהשתיים, אם אתה רוצה לעזור להם אז תעזור להם.

יוסי שריד: אם אתה לא רוצה לעזור להם, אנחנו - - -

משה גפני: תמחק את המילה "סמלית".

אילן שלגי: בסדר גמור.

אילן שלגי: אנחנו נכתוב: ...

אילן שלגי: למצוא כבר עתה תוספת תקציבית.

משה גפני: בסדר, מקובל עליי.

יורי שטרן: אנחנו צריכים לחזק את הפנייה הספציפית שלנו למשרד החינוך על כך שהוא צריך להחזיר לחברה להגנת הטבע מתוך התקציב שלו סכומים קטנים שהם מאוד משמעותיים עבורם.

יורי שטרן: אנחנו לא מקבלים את עומק הקיצוץ שאתם החלטתם עליו.

יוסי שריד: אני מציע שכל הצעת ההחלטה תעבור שיכתוב.

אילן שלגי: כן, היא תעבור.

יוסי שריד: בזמן האחרון, יש פה קצת נטייה להחלטות ספרותיות.

יוסי שריד: צריך לכתוב במשפטים יותר חותכים כדי שיהיה ברור על מה ממדובר.

יוסי שריד: ההודעה צריכה להיפתח בזה שהוועדות סבורות שהקיצוץ בתקציב של החברה להגנת הטבע הוא קיצוץ יתר שמסכן את עצם קיומה של החברה להגנת הטבע.

אילן שלגי: בסדר גמור, אנחנו נוסיף את זה לפסקה הראשונה.

יוסי שריד: אשר על כן, סבורות הוועדות או סבורים חברי הוועדה שמתחייב מאמץ מצד משרד החינוך לחזק את התקציב המיועד לחברה להגנת הטבע ולהפחית במידה ניכרת את הקיצוץ שנועד לה.

יוסי שריד: המשפטים צריכים להיות ברורים כדי שיהיה ברור מה כתוב.

אילן שלגי: חבר הכנסת שריד, אנחנו נעביר לך את הנוסח לפני שנצא איתו.

יוסי שריד: לא, לא אני סומך עליכם.

יוסי שריד: אתם מנסחים נפלא.

אילן שלגי: תודה רבה לכם.

אילן שלגי: אנחנו ניפגש בדיון נוסף אליו נזמין גם את נציגי קק"ל.

יורי שטרן: כן.